נעמי ווטס

נעמי אלן ווטס (באנגלית: Naomi Ellen Watts; נולדה ב-28 בספטמבר 1968) היא שחקנית ומפיקת קולנוע בריטית, אשר הייתה מועמדת לשני פרסי אוסקר לשחקנית הטובה ביותר; עבור תפקידה בתור כריסטינה פק בסרט "21 גרם" (2003) ועבור תפקידה בתור מריה בנט (אנ') בסרט "הבלתי אפשרי" (2012). ווטס נולדה בכפר שורהם במחוז קנט, אנגליה למשפחה נוצרית ממוצא אנגלי, ולשי ואוסטרלי. אביה, פיטר ווטס (1946–1976), היה מהנדס סאונד שעבד בין היתר עם הפינק פלויד, ואימה, מייב אדוארדס, ילידת אנגליה שגדלה באוסטרליה, הייתה סוחרת עתיקות ומעצבת תלבושות. יש לה אח שגדול ממנה בשנה בשם בן. הוריה נפרדו כשהייתה בת 4, ואביה נפטר כשהייתה בת 7. לאחר מות אביה, עברה ווטס עם אימה ואחיה לאנגלסי, וויילס, שם התגוררו עם הסבים שלהם. לאחר צפייתה בסרט "תהילה" ב-1980 החליטה ווטס כי היא רוצה להיות שחקנית. ב-1983, בגיל 14, עברה ווטס עם משפחתה לסידני שבאוסטרליה. ווטס למדה במספר בתי ספר תיכונים ובאחד מהם למדה לצידה של ניקול קידמן. במהלך שנותיה בתיכון החלה ללמוד משחק. ב-1986 לקחה הפסקה מתחום המשחק ונסעה ליפן לעבוד כדוגמנית. לאחר ארבעה חודשים חזרה לאוסטרליה ועבדה בחנות כלבו מקומית. לאחר מכן עבדה כעוזרת לעורך אופנה. הזמנה מקרית להשתתפות בהצגת דרמה גרמה לווטס לעזוב את עבודתה ולהשקיע בקידום קריירת משחק. קריירת המשחק של ווטס החלה ב-1986 כאשר הופיעה בפרסומות ובתפקידים קטנים בסדרות טלוויזיה אוסטרליות כמו: "קרוב רחוק". ב-1991 השתתפה בסרט העצמאי "פלירט" לצידם של ניקול קידמן וטנדי ניוטון. ב-1994, עברה ווטס לארצות הברית וקיבלה תפקיד משני בסרט "פצצה על הטנק". לאחר מכן, היה קשה לה למצוא תפקידים משמעותיים בהוליווד, והיא הופיעה בסדרות קצרות או בסרטים שלא זכו להצלחה. היא נבחנה לסרטים "פגוש את ההורים", "איש על הירח" ו"אבא מתארס" אך לא התקבלה. לבסוף נבחרה לתפקיד משני בסרט "יופי מסוכן". ב-2001 הופיעה בסרט האימה "Down". הסרט זכה לביקורות שליליות. לאחר מכן הופיעה בסרט "מלהולנד דרייב", וזכתה על השתתפותה בסרט בפרס "שחקנית השנה" בפסטיבל קאן. באותה שנה גם הפיקה וכיכבה בסרט הקצר "Ellie Parker" שהתמודד בפסטיבל סאנדנס. ב-2002 כיכבה בסרט המצליח "הצלצול". ב-2003 הופיעה בסרטים: "כנופיית נד קלי" לצד הית' לדג'ר ואורלנדו בלום, "הגירושים" לצידה של קייט הדסון, ו"21 גרם". על הופעתה בסרט, זכתה ווטס בפרס הקהל לשחקנית הטובה ביותר בפסטיבל ונציה 2003, והייתה מועמדת לפרס האוסקר. ב-2004, היא הפיקה וכיכבה בסרט "אנחנו לא גרים כאן יותר". ב-2005, היא כיכבה ב"הצלצול 2" וב"קינג קונג" של פיטר ג'קסון. ב-2006, היא הופיעה בסרט "הצעיף הצבעוני" וב-2007 היא הופיעה בסרט "משחקי שעשוע", גרסה אמריקאית (רי-מייק) שביים מיכאל הנקה לסרטו דובר הגרמנית באותו שם. בינואר 2010 לוהקה לסרט האימה "Dream House". בשנת 2014 שיחקה לצד בן סטילר ואמנדה סייפריד בסרט הקומדיה "כשנהיה צעירים", וגילמה את לסלי טרומן בסרט זוכה פרס האוסקר "בירדמן" בכיכובו של מייקל קיטון. בשנת 2015 שיחקה בסרטו של גאס ואן סנט, "ים של עצים", לצד מתיו מקונוהיי. וגילמה את אוולין בסרטים "מורדים" ו"נאמנים", הסרט השני והשלישי בסדרת "מפוצלים". בשנת 2017 הופיעה בסרטו של הבמאי קולין טרוורו "הספר של הנרי" לצד ג'יידן ליברהר. ב-2022 גילמה את הדמות אמא בסרט האימה "לילה טוב אמא" מבית אולפני אמזון. ב-2006, נבחרה ווטס לשגרירה של רצון טוב מטעם האומות המאוחדות כדי להעלות את המודעות לאיידס. בין השנים 2002–2004 הייתה ווטס בזוגיות עם השחקן האוסטרלי הית' לדג'ר. ב-2005, החלה ווטס לצאת עם השחקן האמריקאי-יהודי לייב שרייבר. בנם הראשון, אלכסנדר 'סשה' פיט, נולד ב-2007, ובנם השני, סמואל קאי, נולד ב-2008. הם התארסו בינואר 2009, ובהמשך השנה הגיעה ווטס עם בן זוגה ושני ילדיה לביקור קצר בישראל. ב-26 בספטמבר 2016, הודיעו ווטס ושרייבר על פרידתם, לאחר 11 שנות זוגיות. החל מ-2017, היא בזוגיות עם השחקן האמריקאי בילי קרודופ (עמיתה לסדרה "צוענייה"). השניים נישאו ב-9 ביוני 2023 בבית המשפט במנהטן. נעמי ווטס, ברשת החברתית אקס (טוויטר) נעמי ווטס, ברשת החברתית אינסטגרם נעמי ווטס, במסד הנתונים הקולנועיים IMDb (באנגלית) נעמי ווטס, באתר "אידיבי", מאגר הידע העברי לקולנוע ישראלי ועולמי נעמי ווטס, באתר AllMovie (באנגלית) נעמי ווטס, באתר Rotten Tomatoes (באנגלית) נעמי ווטס, באתר Box Office Mojo (באנגלית) נעמי ווטס, באתר Metacritic (באנגלית) נעמי ווטס, במסד הנתונים הקולנועיים KinoPoisk (ברוסית) נעמי ווטס, באתר אפל מיוזיק (באנגלית) נעמי ווטס, באתר Last.fm (באנגלית) נעמי ווטס, באתר MusicBrainz (באנגלית) יובל אברמוביץ', ‏לא רק בלונדינית, באתר "ישראל היום", 22 באוקטובר 2010 שירית גל, נעמי ווטס: "הצילומים הגבירו את החרדתיות שלי", באתר ynet, 19 בדצמבר 2012 מאיה בר, נעמה ביבי, שירי תהילה נעמי, באתר את, 9 במאי 2015 דודי כספי, חיה בסרט: נעמי ווטס חוזרת בגדול, באתר ישראל היום, 24 בפברואר 2022 נעמי ווטס, באתר אנציקלופדיה בריטניקה (באנגלית) ענבל חננאל, בעל ואישה: נעמי ווטס ובילי קרודופ התחתנו, במדור "פנאי פלוס" באתר ynet‏